ประกาศกระทรวงมหาดไทย

เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นการชั่วคราว

เพื่อรอการส่งกลับและกําหนดเขตพื้นที่ควบคุม

-----------------------------------------------------------------

          โดยที่คณะรัฐมนตรีเมื่อวันที่ 10 มกราคม 2549 ได้มีมติให้ความคุ้มครองดูแลกลุ่มบุคคลที่ไม่มีสถานะทางทะเบียนที่ได้รับการสํารวจตามยุทธศาสตร์การจัดการปัญหาสถานะและสิทธิของบุคคลซึ่งได้สํารวจและจัดทําทะเบียนประวัติและบัตรประจําตัวเสร็จสิ้นแล้ว รวมทั้งตามที่คณะรัฐมนตรีได้มีมติให้ชนกลุ่มน้อยกลุ่มผู้พลัดถิ่นสัญชาติพม่าเชื้อสายไทย (เข้ามาหลังวันที่ 9 มีนาคม 2519) ผู้อพยพเชื้อสายไทยจากจังหวัดเกาะกง กัมพูชา (เข้ามาหลังวันที่ 15 พฤศจิกายน 2520) ผู้หลบหนีเข้าเมืองจากกัมพูชา ลาวอพยพ และผู้หลบหนีเข้าเมืองจากพม่า โดยให้กลุ่มบุคคลดังกล่าวได้อาศัยอยู่ในประเทศไทยชั่วคราวเพื่อรอการส่งกลับ และอนุญาตให้ออกนอกเขตที่อยู่อาศัยเพื่อไปทํางานตามพระราชบัญญัติการทํางานของคนต่างด้าว พ.ศ. 2521 โดยอาศัยอํานาจตามมาตรา 17 แห่งพระราชบัญญัติคนเข้าเมือง พ.ศ. 2522 ไปแล้ว

          อาศัยอํานาจตามความในมาตรา 17 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยโดยอนุมัติของคณะรัฐมนตรีตามมติคณะรัฐมนตรี เมื่อวันที่ 10 มกราคม พ.ศ. 2549 ออกประกาศไว้ ดังต่อไปนี้


ข้อ ๑ คนต่างด้าวบางจําพวกที่ได้รับอนุญาตให้เข้ามาอยู่ในราชอาณาจักรเป็นการชั่วคราว เพื่อรอการส่งกลับตามประกาศนี้ หมายถึง คนต่างด้าวที่เข้ามาอยู่ในราชอาณาจักรก่อนวันที่ 18 มกราคม พ.ศ. 2548 ดังต่อไปนี้

          (1) คนต่างด้าวที่ได้รับการสํารวจเพื่อจัดทําทะเบียนสําหรับบุคคลที่ไม่มีสถานะทางทะเบียนตามระเบียบสํานักทะเบียนกลางว่าด้วยการสํารวจและจัดทําทะเบียนสําหรับบุคคลที่ไม่มีสถานะทางทะเบียน พ.ศ. 2548

          (2) คนต่างด้าวที่ได้รับการสํารวจจัดทําทะเบียนประวัติและบัตรประจําตัวผู้ไม่มีสถานะทางทะเบียนตามระเบียบสํานักทะเบียนกลางว่าด้วยการสํารวจและจัดทําทะเบียนสําหรับบุคคลที่ไม่มีสถานะทางทะเบียน พ.ศ. 2548

          (3) คนต่างด้าวซึ่งเป็นชนกลุ่มน้อย ที่มีรายการในฐานข้อมูลทะเบียนราษฎร และได้รับการจัดทําทะเบียนประวัติและบัตรประจําตัว ดังต่อไปนี้

          (ก) ผู้พลัดถิ่นสัญชาติพม่าเชื้อสายไทยที่เข้ามาหลังวันที่ 9 มีนาคม พ.ศ. 2519

          (ข) ผู้อพยพเชื้อสายไทยจากจังหวัดเกาะกง กัมพูชาที่เข้ามาหลังวันที่ 15 พฤศจิกายน พ.ศ. 2520

          (ค) ผู้หลบหนีเข้าเมืองจากกัมพูชา

          (ง) ลาวอพยพ

          (จ) ผู้หลบหนีเข้าเมืองจากพม่า

          คนต่างด้าวตาม (3) หมายความรวมถึง ผู้ที่ได้รับการจัดทําทะเบียนประวัติและบัตรประจําตัวชนกลุ่มน้อยเดิม และผู้ที่ได้รับการจัดทําบัตรประจําตัวให้ใหม่ตามระเบียบสํานักทะเบียนกลางว่าด้วยการจัดทําบัตรประจําตัวคนซึ่งไม่มีสัญชาติไทย พ.ศ. 2547


ข้อ ๒ บรรดาประกาศ คําสั่ง หรือหนังสือสั่งการใด ๆ ซึ่งขัดหรือแย้งกับประกาศนี้ให้ใช้ประกาศนี้


ข้อ ๓ เขตพื้นที่ควบคุมคนต่างด้าว หมายถึง กรุงเทพมหานคร จังหวัด อําเภอ หรือกิ่งอําเภอ อันเป็นพื้นที่ที่ได้ดําเนินการสํารวจและจัดทําทะเบียนประวัติและบัตรประจําตัวตามข้อ 1


ข้อ ๔ ให้คนต่างด้าวอยู่ในเขตพื้นที่ควบคุมตามข้อ 3 และให้มีการรายงานตัวเพื่อการควบคุมตรวจสอบตามที่กระทรวงมหาดไทยกําหนด

          เมื่อมีเหตุจําเป็นต้องออกนอกเขตพื้นที่ควบคุมเพื่อปฏิบัติตามกฎหมาย ระเบียบ ข้อบังคับเป็นพยานศาลได้รับหมายเรียกจากพนักงานสอบสวนมีหนังสือเรียกตัวจากหน่วยงานของรัฐ เพื่อการรักษาพยาบาล หรือเหตุจําเป็นอย่างอื่นคนต่างด้าวจะออกนอกเขตพื้นที่ควบคุมได้โดยยื่นคําขอออกนอกเขตพื้นที่ควบคุมได้ต่อผู้มีอํานาจ เว้นแต่ในกรณีที่มีความจําเป็นโดยเร่งด่วนและไม่อาจรอการขออนุญาตได้ให้ออกนอกเขตพื้นที่ควบคุมได้ แต่จะต้องแจ้งให้ผู้มีอํานาจทราบโดยด่วน

          คนต่างด้าวจะออกนอกเขตพื้นที่ควบคุมเพื่อไปทํางานให้ยื่นคําขอต่อผู้มีอํานาจ

          การเปลี่ยนแปลงหรือย้ายภูมิลําเนาจากเขตพื้นที่ควบคุมหนึ่งไปอีกเขตพื้นที่ควบคุมหนึ่งให้กระทําได้เฉพาะกรณีต้องปฏิบัติตามระเบียบ กฎหมาย หรือตามนโยบายที่ทางราชการกําหนด


ข้อ ๕ คนต่างด้าวจะออกนอกเขตพื้นที่ควบคุมได้ เมื่อได้รับอนุญาตจากผู้มีอํานาจ ดังต่อไปนี้

          (1) ปลัดกระทรวงมหาดไทยหรือผู้ที่ได้รับมอบหมายในเขตท้องที่กรุงเทพมหานคร หรือระหว่างจังหวัด

          (2) ผู้ว่าราชการจังหวัดหรือผู้ที่ได้รับมอบหมายในเขตท้องที่จังหวัด

          (3) นายอําเภอ ปลัดอําเภอผู้เป็นหัวหน้าประจํากิ่งอําเภอ หรือผู้ที่ได้รับมอบหมายในเขตท้องที่อําเภอ หรือกิ่งอําเภอ

          ทั้งนี้ ให้เป็นไปตามแนวทางท้ายประกาศ


ข้อ ๖ ให้คนต่างด้าวที่ได้รับอนุญาตให้อยู่ในราชอาณาจักรได้เป็นการชั่วคราวสิ้นสุดเป็นการเฉพาะรายในกรณี ดังต่อไปนี้

          (1) ได้รับโทษจําคุกตามคําพิพากษาถึงที่สุดของศาล เว้นแต่ความผิดซึ่งได้กระทําโดยประมาทหรือความผิดลหุโทษ หรือ

          (2) คนต่างด้าวตามข้อ 1 (1) มิได้ผ่านกระบวนการจัดทําทะเบียนประวัติและบัตรประจําตัวผู้ไม่มีสถานะทางทะเบียนตามระเบียบสํานักทะเบียนกลางว่าด้วยการสํารวจและจัดทําทะเบียนสําหรับบุคคลที่ไม่มีสถานะทางทะเบียน พ.ศ. 2548 ตามแนวทางที่กําหนด

          (3) เดินทางไปนอกราชอาณาจักรโดยไม่ได้รับอนุญาตตามที่กฎหมายกําหนด

          เมื่อการอนุญาตให้อยู่ในราชอาณาจักรได้เป็นการชั่วคราวของคนต่างด้าวสิ้นสุดเป็นการเฉพาะรายให้คนต่างด้าวผู้นั้นส่งคืนหลักฐานแสดงตน หรือหนังสืออนุญาตต่อผู้มีอํานาจในเขตท้องที่ คนต่างด้าวผู้นั้นได้จัดทําทะเบียน หรือได้รับอนุญาตให้ออกนอกเขตพื้นที่ควบคุมและให้ผู้มีอํานาจแจ้งนายทะเบียนแห่งท้องที่ที่คนต่างด้าวผู้นั้นมีภูมิลําเนาเพื่อจําหน่ายชื่อออกจากฐานข้อมูลทะเบียนราษฎร หรือแจ้งพนักงานเจ้าหน้าที่ดําเนินการตามอํานาจหน้าที่ แล้วแต่กรณี


ข้อ ๗ ให้ระยะเวลาในการอนุญาตให้คนต่างด้าวตามข้อ 1 อยู่ในราชอาณาจักรได้เป็นการชั่วคราวเป็นอันสิ้นสุดตามที่รัฐมนตรีประกาศกําหนด


ข้อ ๘ ให้ปลัดกระทรวงมหาดไทยหรือผู้ซึ่งได้รับมอบหมายมีอํานาจเพิกถอนการอนุญาตให้อยู่ในราชอาณาจักรได้เป็นการชั่วคราวของคนต่างด้าวในกรณี ดังต่อไปนี้

          (1) กรณีที่หน่วยงานด้านความมั่นคง หรือการรักษาความสงบเรียบร้อยรายงานว่า คนต่างด้าวดังกล่าวมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน หรือมีพฤติการณ์น่าเชื่อว่าเป็นภัยต่อสังคมหรือจะก่อเหตุร้ายให้เกิดอันตรายต่อความสงบสุข หรือความปลอดภัยของประชาชน หรือความมั่นคงแห่งราชอาณาจักร

          (2) ออกนอกเขตพื้นที่ควบคุมโดยไม่ได้รับอนุญาตตามแนวทางท้ายประกาศ

          (3) ไม่มารายงานตัวตามที่กระทรวงมหาดไทยกําหนดโดยไม่มีเหตุอันสมควร


ข้อ ๙           ให้ปลัดกระทรวงมหาดไทยรักษาการตามประกาศนี้ และให้มีอํานาจวินิจฉัยสั่งการเพื่อปฏิบัติให้เป็นไปตามประกาศนี้

          ทั้งนี้ตั้งแต่วันที่ 1 ตุลาคม พ.ศ. 2552


ผู้มีอํานาจลงนาม - ประกาศ ณ วันที่ 1 ตุลาคม พ.ศ. 2552

 

ชวรัตน์  ชาญวีรกูล

รัฐมนตรีว่าการกระทรวงมหาดไทย